Za ozemeljske dodelitve je večina ČDO kot način izvrševanja predlagala proračunsko podporo, ki v več primerih pomeni tudi pozitiven odmik od dosedanjega načina izvajanja projektov, zlasti za Curaçao, Francosko Polinezijo, Sint Eustatius ter Wallis in Futuno. Proračunska podpora dejansko ponuja učinkovit način za obravnavanje teh medsektorskih, dolgoročnih ter strukturnih izzivov in groženj.

Da bi se spodbujalo sodelovanje med ČDO, državami AKP / sosednjimi državami in najbolj oddaljenimi regijami, je bil pripravljen orientacijski dokument, namenjen lajšanju in spodbujanju skupnih projektov, ki jih financirata ERS in Evropski sklad za regionalni razvoj (ESRR).

Smernice za proračunsko podporo EU (Priloga 10), ki so bile septembra 2017 revidirane, vključujejo posebne, prožnejše usmeritve za odobritev in upravljanje dejavnosti proračunske podpore v ČDO, pa tudi v drugih majhnih otoških državah v razvoju.

Pripravljena so bila podrobna navodila za načrtovanje programov, namenjena posebej ČDO, ki so se uporabljala kot vodilo za usmerjanje teh držav in ozemelj. Ta navodila vključujejo tako usmeritve kot posebne predloge za različne faze pri pripravi programskega dokumenta.

Za odobritev vsakega posameznega programskega dokumenta ČDO se sprejme samo ena uradna odločitev Komisije, ki zajema tako strateške usmeritve kot podrobno zasnovo programa. To pomeni, da sprejetje programskega dokumenta ni mogoče, dokler nista pripravljena in uradno potrjena strategija in akcijski dokument. Prednostni način izvrševanja ozemeljskih dodelitev v ČDO je proračunska podpora.

Namen štirih regionalnih programov je spodbujanje sodelovanja med ČDO iz iste regije, ki se srečujejo s podobnimi izzivi in prioritetami. Ukrepi, ki se financirajo v okviru regionalne dodelitve, podpirajo pripravo in izvajanje celovitih regionalnih programov in projektov za obravnavanje teh izzivov. Dejavno se spodbujajo partnerstva z drugimi viri financiranja, vključno z drugimi finančnimi instrumenti Evropske unije, v okviru sodelovanja s sosednjimi afriškimi, karibskimi in pacifiškimi državami (v nadaljnjem besedilu: države AKP) in/ali tretjimi državami ter najbolj oddaljenimi regijami EU.

V skladu z merili iz sklepa o pridružitvi ČDO se za šestnajst ČDO šteje, da so upravičeni do ozemeljske dodelitve sredstev iz 11. ERS . Omeniti je treba, da se Grenlandija na podlagi sklepa o Grenlandiji financira neposredno iz splošnega proračuna EU .

Sredstva, ki so v okviru 11. ERS na voljo za ČDO, so razdeljena na naslednje dodelitve, ki temeljijo na Prilogi 2 k sklepu o pridružitvi čezmorskih držav in ozemelj:

To sporočilo v skladu s členom 91 sklepa o pridružitvi čezmorskih držav in ozemelj opisuje napredek pri izvrševanju ČDO namenjenih sredstev iz 11. ERS v letu 2017.

Sklep o pridružitvi čezmorskih držav in ozemelj določa pravni okvir za odnose med čezmorskimi državami in ozemlji (v nadaljnjem besedilu: ČDO), državami članicami, s katerimi so povezani, in Evropsko unijo. V skladu s Pogodbo o delovanju Evropske unije (PDEU) je namen sklepa o pridružitvi čezmorskih držav in ozemelj podpreti trajnostni razvoj ČDO ter spodbujati vrednote Unije na svetovni ravni.

Stanje v letu 2017

a)Orkani na karibskem območju

Septembra 2017 sta dva orkana 5. stopnje, Irma in Maria, prizadela več karibskih čezmorskih držav in ozemelj, ko sta prinesla življenjsko nevarne vetrove (300 km/h), nevihtne poplave in močno deževje, kar je prizadejalo veliko škodo na stanovanjskih objektih in osnovni infrastrukturi. Med najbolj prizadetimi ČDO so bili Angvila, Sint Maarten, Otoki Turks in Caicos, Saint Barthélemy in Britanski Deviški otoki. Škodo so utrpeli tudi Montserrat, Saba in Sint Eustatius.

Evropska komisija je po pustošenju orkanov organizirala številna srečanja s prizadetimi ČDO in z državami članicami, ki so s slednjimi povezane, da bi nemudoma izmenjali vse pomembne informacije o nujni oz. humanitarni pomoči.

Generalni direktorat za evropsko civilno zaščito in evropske operacije humanitarne pomoči (GD ECHO) je v okviru regionalnega programa s Panameriško zdravstveno organizacijo (PAHO) zagotovil takojšnjo podporo za Otoke Turks in Caicos (60 000 EUR) ter Sint Maarten (80 000 EUR). Ukrepi so osredotočeni na manjša sanacijska dela na prizadetih zdravstvenih infrastrukturah, da bi se čim prej ponovno vzpostavile nujno potrebne zdravstvene storitve ter zagotovila dostop do varne vode v zdravstvenih ustanovah in epidemiološko spremljanje ranljivih skupnosti.

Poleg tega je Nizozemska za Sint Maarten aktivirala evropski mehanizem na področju civilne zaščite, in sicer za nujno evakuacijo po zraku iz tega otoka ter za plačilo stroškov prevoza nizozemskega plovila, ki je na Sint Marten pripeljalo nizozemsko pomoč v naravi, vključno z avtomobili, tovornjaki in težkimi stroji.

Generalni direktorat za mednarodno sodelovanje in razvoj je dejavno sodeloval z organi pri zagotavljanju, da so ozemeljski in regionalni programi na podlagi 11. ERS prilagojeni obravnavi razmer v ČDO po pustošenju orkana Irma ter pri podpiranju ČDO v njihovih prizadevanjih, da postanejo odpornejši. V zvezi s tem, pa tudi kot del prizadevanj za pomoč, je bilo v okviru programov proračunske podpore iz 11. ERS za izobraževalni sektor v Angvili ter na Otokih Turks in Caicos takoj izplačanih 3,6 milijona EUR oziroma 4 milijoni EUR.

Poleg tega bo znotraj regionalnega programa za karibsko območje iz 11. ERS dodana nova horizontalna komponenta za odpornost, da bi se podprla dolgoročna krepitev odpornosti v ČDO v skladu z Evropskim soglasjem o razvoju, ki poudarja zavezo za okrepitev odpornosti.

Kar zadeva morebitno porabo nedodeljene rezerve B (21,5 milijona EUR) v okviru 11. ERS, Generalni direktorat za mednarodno sodelovanje in razvoj trenutno ocenjuje zahtevke, ki so jih vložili najbolj prizadeti ČDO. V zvezi s tem so bila v okviru finančnega svežnja v višini 60,5 milijona EUR za podporo obnovitvenih prizadevanj na prizadetih ozemljih in državah, h kateremu se je na konferenci donatorjev na visoki ravni, ki je potekala 21. novembra 2017 v New Yorku, v imenu Evropske unije zavezal komisar za mednarodno sodelovanje in razvoj, rezervirana okvirna sredstva v višini 5 milijonov EUR.

b)Izvedena posvetovanja

Evropska komisija je od začetka načrtovanja programov decembra 2013 dejavno podpirala ČDO v celotnem postopku načrtovanja programov, in sicer s financiranjem in/ali lajšanjem organizacije posebnih seminarjev, delavnic ter konferenc, da bi omogočila razmislek o skupnih prioritetah in ciljih. Te številne in izjemno plodne razprave so se vrstile skozi celotno leto 2017.

Z vidika nadgradnje rezultatov različnih posvetovalnih srečanj iz leta 2016 je bil teden, v katerem je potekal 15. forum ČDO in EU (od 22. do 26. februarja 2017), izvrstna priložnost za ČDO, saj jim je omogočil srečanje na regionalni ravni ter napredek v procesu načrtovanja programov, na podlagi česar so karibske ter tudi pacifiške čezmorske države in ozemlja lahko nadaljevali in tudi zaključili fazo opredelitve projektnih zamisli za svoje regionalne programe.

Nato so regionalni seminar, ki je potekal od 2. do 3. aprila 2017, in seminarske delavnice za pacifiške ČDO, ki so potekale od 24. do 27. oktobra v kraju Nouméa, omogočili dokončanje faze formulacije. Na seminarju je bila posebna pozornost namenjena opredelitvi morebitnih sinergij med regionalnim programom AKP ter nadaljnjim napredkom pri regionalnem povezovanju in sodelovanju s sosednjimi državami AKP.

Kar zadeva regionalni program za karibsko območje, je regionalna delavnica, ki je potekala konec novembra 2017 na otoku Bonaire, konstruktivno prispevala k napredku v fazi formulacije, ki je potekala v poorkanskem obdobju v regiji. Delavnica je omogočila vključitev nove horizontalne komponente o odpornosti, pa tudi napredek v zvezi z izbiro izvajalskega partnerja in okvirno dodelitvijo proračunskih sredstev po posameznih komponentah.

Poleg tega so med ČDO in službami Evropske komisije potekale plodne izmenjave v zvezi s tematskim programom za ČDO kot celoto. Srečanje partnerske delovne skupine za okolje in podnebne spremembe julija 2017 je bilo zlasti priložnost za nadaljnji napredek pri načrtovanju komponente podnebnih sprememb znotraj tematskega programa v okviru 11. ERS. To srečanje je nadgradilo in dopolnilo rezultate srečanja partnerske delovne skupine za okolje in podnebne spremembe iz julija 2016, ki se je osredotočalo na drugo komponento v okviru tematskih sredstev, tj. na trajnostno energijo.

ČDO in Evropska unija so na 3. vrhu ministrov za energijo in na delavnici o morski energiji, ki sta potekala 6. in 7. decembra 2017 v Bruslju, ponovno potrdili svojo močno zavezanost sodelovanju na področju energije iz obnovljivih virov.

Razmisleki o skupnih strateških prioritetah so napredovali tudi v okviru oblik dialoga, vzpostavljenih na podlagi sklepa o pridružitvi ČDO. Na tehnični ravni so bila leta 2017 organizirana štiri tristranska srečanja med Komisijo, predstavniki ČDO in državami članicami, s katerimi so ČDO povezani. Ta srečanja so bila priložnost za dialog med Komisijo, ČDO in predstavniki držav članic ter za spremljanje napredka, izvajanja in načrtovanja programov za sredstva iz 11. ERS.

Na politični ravni so EU, ČDO in z njimi povezane države članice na 15. forumu ČDO in EU februarja 2017 nadgradili sklepe 14. foruma ČDO in EU iz leta 2016 in ponovno potrdili močno zavezanost krepitvi odpornosti in trajnosti, da bi se omogočile trajne rešitve kompleksnih in skupnih izzivov, kot so podnebne spremembe, zmanjševanje tveganja nesreč in energija iz obnovljivih virov, obenem pa so priznali tudi pomen regionalnega sodelovanja. S tem so zagotovili neposreden prispevek k tematskim in regionalnim programom.

Poleg navedenega so tristranska srečanja, ki so ob robu 15. foruma ČDO in EU potekala med Komisijo, ozemeljskimi/regionalnimi odredbodajalci za ČDO in s ČDO povezanimi državami članicami, ponudila priložnost za obravnavo morebitnih vprašanj v zvezi z načrtovanjem programov in izvrševanjem finančnih sredstev ter za konkretno načrtovanje naslednjih korakov.

c)Ozemeljski in regionalni programi v okviru 11. ERS